‘ไทย’ผงาดอันดับ3 ตลาดใหม่น่าลงทุน
ไทยเฉือน 4 ชาติอาเซียน ขึ้นอันดับ 3 ประเทศตลาดเกิดใหม่น่าลงทุนทั่วโลก
2 ก.พ. 2556

ไทยเฉือน 4 ชาติอาเซียน ขึ้นอันดับ 3 ประเทศตลาดเกิดใหม่น่าลงทุนทั่วโลก
บลูมเบิร์กรายงานการจัดอันดับกลุ่มประเทศตลาดเกิดใหม่ที่น่าลงทุนที่สุด 20 อันดับแรกทั่วโลกในปี 2556 พบว่าประเทศไทยสามารถเบียดเพื่อนบ้านในกลุ่มอาเซียนขึ้นสู่อันดับที่ 3 โดยเป็นรองเพียงประเทศจีนและเกาหลีใต้เท่านั้น ซึ่งจากข้อมูลของอีพีเอฟอาร์ โกลบอล พบว่าในปีที่ผ่านมาทั่วโลกได้ลงทุนในกองทุนรวมประเทศตลาดเกิดใหม่ถึง 5 หมื่นล้านเหรียญสหรัฐ (ราว 1.5 แสนล้านบาท) เลยทีเดียว
รายงานระบุว่า ไทยมีคะแนนเฉลี่ย 58.7 จุด จากการประเมิน 4 ด้านหลักๆ ได้แก่ แนวโน้มการเติบโตของจีดีพีระหว่างปี 2556-2560 ไทยอยู่ที่ 25.9% อัตราเงินเฟ้อซึ่งอยู่ที่ 2.7% ระดับหนี้สาธารณะต่อจีดีพี อยู่ที่ 49.4% และความสะดวกในการดำเนินธุรกิจ อยู่อันดับที่ 18
ทางด้านมาเลเซียตามมาในอันดับที่ 6 ด้วยคะแนนเฉลี่ย 51.4 จุด เพราะแม้จะมีความสะดวกในการดำเนินธุรกิจในอันดับที่ 12 และมีอัตราเงินเฟ้อที่ 2.5% แต่มาเลเซียมีหนี้สาธารณะถึง 54.6% และมีแนวโน้มจีดีพีน้อยกว่าที่ 21.8% 
ขณะที่อินโดนีเซียนั้นอยู่ในอันดับที่ 10 ด้วยคะแนนเฉลี่ย49.1 จุด โดยมีหนี้สาธารณะเพียง 20% และมีแนวโน้มจีดีพี 31.3% ทว่ามีข้อด้อยเรื่องความสะดวกในการดำเนินธุรกิจ และอัตราเงินเฟ้อที่สูงถึง 4.6% ในขณะที่ฟิลิปปินส์นั้นอยู่ในอันดับที่ 20 ด้วยคะแนน 38.1 จุด